長干行二首 二
作者：李白
朝代：唐

paragraphs: 憶妾深閨裏，煙塵不曾識。
嫁與長干人，沙頭候風色。
五月南風興，思君下巴陵。
八月西風起，想君發揚子。
去來悲如何，見少離別多。
湘潭幾日到，妾夢越風波。
昨夜狂風度，吹折江頭樹。
淼淼暗無邊，行人在何處？
好乘浮雲驄，佳期蘭渚東。
鴛鴦綠蒲上，翡翠錦屏中。
自憐十五餘，顏色桃花紅。
那作商人婦，愁水復愁風。